Aprovació de les actes anteriors (annexes).
Proposta de Dictamen 1/2016 relatiu a la consulta sobre l'accessibilitat a la informació continguda a projectes tècnics i a expedients d'atorgament de llicències i o de contractació.
Proposta de document d'Observacions de l'Avantprojecte de Codi Ètic i de Conducta de l'Ajuntament de Barcelona.
La presidenta obre la sessió, pregunta si tots els membres han pogut consultar l'acta de la sessió anterior, corresponent al Ple del dia 6 d'abril de 2016, i l'acta de la sessió extraordinària corresponent al dia 11 d'abril de 2016, que han estat prèviament distribuïdes als membres de la Comissió.
La presidenta demana si hi ha propostes d'esmenes a introduir al text de les propostes d'acta.
La secretària tècnica exposa l'estat de les reclamacions i relaciona els tràmits realitzats des del darrer Ple:
Es dóna compte que resta pendent la fase final d'execució de la Resolució relativa a la Reclamació 4/2016 i que des de l'Ajuntament de Begues s'ha comunicat a la GAIP que la documentació que s'ha de lliurar a la persona reclamant s'està preparant per al seu lliurament en els propers dies.
Així mateix, s'ha donat trasllat de les resolucions que donen compliment de les Resolucions del Ple relatives a les Reclamacions 32/2015, 33/2015, 34/205 i 35/2016, que finalitzen amb aquest tràmit la seva execució.
Proposta de Dictamen 1/2016 relatiu a la consulta sobre l'accessibilitat a la informació continguda a projectes tècnics i a expedients d'atorgament de llicències i o de contractació
El vocal de la Comissió, senyor Josep Mir, ponent de la proposta de dictamen exposa la consulta formulada que és l'objecte del dictamen que es presenta a primera lectura del Ple i en destaca alguns dels elements principals.
La consulta va ser formulada en termes generals i es va analitzar amb una reunió de treball per poder determinar quins eren els elements que es plantejaven i respecte dels quals es sol·licitava el parer de la Comissió.
El vicepresident, el senyor Oriol Mir fa una primera valoració de caràcter general d'alguns dels aspectes que recull la proposta de dictamen després de reconèixer l'extens treball dut a terme pel ponent i assenyala que ha preparat un document que recull les seves observacions que serà posat a disposició de la resta de membres del Ple per al seu anàlisi en el Ple de la setmana vinent.
Proposta de document d'Observacions de l'Avantprojecte de Codi Ètic i de Conducta de l'Ajuntament de Barcelona
El senyor Josep Mir, vocal de la Comissió que ha elaborat la proposta de document d'Observacions de l'Avantprojecte de Codi Ètic i de Conducta de l'Ajuntament de Barcelona de conformitat amb les consideracions inicials que es van comentar en el marc de la reunió del Ple de la setmana passada.
El vicepresident, el senyor Oriol Mir, formula una precisió sobre el contingut del document, que quedarà recollida en el text definitiu.
La presidenta de la Comissió, la senyora Elisabet Samarra, informa de la reunió que va tenir lloc el dia 12 d'abril amb la directora de Serveis del Departament, de presentació i de seguiment dels diferents aspectes relatius a la Comissió i de la reunió emplaçada amb el secretari general del Departament la setmana que ve, el dimarts dia 19 d'abril.
Així mateix, es presenten les dades que s'han preparat des dels Serveis Administratius d'anàlisi i seguiment de les resolucions i la resta d'expedients que ha tramitat la Comissió durant l'any 2015, de cara a l'elaboració dels continguts de la Memòria anual de les seves activitats, que ha de ser presentada al Parlament de Catalunya i al Síndic de Greuges properament.